ଚଳିତ ବର୍ଷ ରାଜ୍ୟରେ ପାଖାପାଖି ୫,୬୦,୦୦୦ ଛାତ୍ରଛାତ୍ରୀ ୨,୮୮୮ଟି କେନ୍ଦ୍ରରେ ମ୍ୟାଟ୍ରିକ୍ ପରୀକ୍ଷା ଦେଇଥିଲେ। ଅମ୍ଫାନ ବାତ୍ୟା ଓ କରୋନା ଲକଡାଉନ୍ କାରଣରୁ ମୂଲ୍ୟାୟନ କେତେକାଂଶରେ ବାଧିତ ହୋଇଥିଲେ ବି ସମୟରେ ସରିଛି ।
ଭୁବନେଶ୍ୱରଃ ଶେଷ ହୋଇଛି ରାଜ୍ୟର ସାଢ଼େ ୫ ଲକ୍ଷ ଦଶମ ଶ୍ରେଣୀ ଛାତ୍ରଛାତ୍ରୀଙ୍କ ପ୍ରତୀକ୍ଷା । ଆଜି (ଜୁଲାଇ ୨୯ ତାରିଖରେ) ପ୍ରକାଶ ପାଇବ ମ୍ୟାଟ୍ରିକ୍ ପରୀକ୍ଷା ଫଳ। କଟକ ସ୍ଥିତ ବୋର୍ଡ଼ କାର୍ଯ୍ୟାଳୟରେ ୨୯ ତାରିଖ ସକାଳ ୯ଟା ସମୟରେ ପ୍ରକାଶ ପାଇବ ଫଳ ।
ବୋର୍ଡ଼ ସଭାପତି, କର୍ତ୍ତୃପକ୍ଷ ଓ ରାଜ୍ୟ ବିଦ୍ୟାଳୟ ଏବଂ ଗଣ ଶିକ୍ଷା ମନ୍ତ୍ରୀ ସମୀର ରଞ୍ଜନ ଦାଶଙ୍କ ଉପସ୍ଥିତିରେ ଭିଡ଼ିଓ କନ୍ଫରେନ୍ସିଂ ମାଧ୍ୟମରେ ପରୀକ୍ଷା ଫଳ ପ୍ରକାଶ ପାଇବ। ଏହା ପରେ ୧୧.୩୦ରେ ବୋର୍ଡ଼ର ୱେବ୍ସାଇଟରେ ଉପଲବ୍ଧ କରାଯିବ ପରୀକ୍ଷା ଫଳ ।
ଛାତ୍ରଛାତ୍ରୀମାନେ ନିଜର ପରୀକ୍ଷା ଫଳ www.bseodisha.nic.in ଓ www.bseodisha.ac.in ୱେବସାଇଟରେ ନିଜ ରୋଲ୍ ନମ୍ବର ଦେଇ ଦେଖି ପାରିବେ। ଏହା ସହ ଏସ୍.ଏମ୍.ଏସ୍. ଜରିଆରେ ମଧ୍ୟ ଜାଣିପାରିବେ ନିଜ ରେଜଲ୍ଟ । ନିଜ ମୋବାଇଲ୍ ଫୋନରୁ ୫୬୭୬୭୦ ନମ୍ବରକୁ ନିଜ ରୋଲ ନମ୍ବର ଓ ନାଁ ଏସ୍.ଏମ୍.ଏସ୍. କଲେ ସମ୍ପୂର୍ଣ ରେଜଲ୍ଟ ମିଳି ପାରିବ ।
"ମ୍ୟାଟ୍ରିକ୍ ପରୀକ୍ଷା ଦେଇଥିବା ସାଢ଼େ ୫ ଲକ୍ଷ ଛାତ୍ରଛାତ୍ରୀଙ୍କ ଅପେକ୍ଷାର ଅନ୍ତ ଘଟିଛି । ଯେଉଁଭଳି ଭାବେ ଆମେ ଜୁଲାଇ ୩୧ ତାରିଖ ସୁଦ୍ଧା ରେଜଲ୍ଟ ପ୍ରକାଶ କରିବୁ ବୋଲି କହିଥିଲୁ, ସେହି ହିସାବରେ ଆସନ୍ତା ୨୯ରେ ମାଟ୍ରିକ୍ ରେଜଲ୍ଟ ବାହାରିବାକୁ ଯାଉଛି," କହିଛନ୍ତି ବିଦ୍ୟାଳୟ ଓ ଗଣ ଶିକ୍ଷା ମନ୍ତ୍ରୀ ସମୀର ରଞ୍ଜନ ଦାଶ ।
ଚଳିତ ବର୍ଷ ରାଜ୍ୟର ପ୍ରାୟ ୫ ଲକ୍ଷ ୬୦ ହଜାର ପରିକ୍ଷାର୍ଥୀ ୨,୮୮୮ଟି କେନ୍ଦ୍ରରେ ପରୀକ୍ଷା ଦେଇଥିଲେ। ୬୦ଟି କେନ୍ଦ୍ରରେ ମୂଲ୍ୟାୟନ ହୋଇଥିଲା । ଫେବୃଆରୀ ୧୯ରୁ ମାର୍ଚ୍ଚ ୨ ଯାଏଁ ପରୀକ୍ଷା ଅନୁଷ୍ଠିତ ହୋଇଥିଲା। ୨୬ ମେରୁ ମାଟ୍ରିକ ଖାତା ମୂଲ୍ୟାୟନ ଆରମ୍ଭ ହୋଇଥିଲା । ପୂର୍ବରୁ ମାର୍ଚ୍ଚ ୧୯ ତାରିଖରେ ଗୋଟିଏ ଦିନ ପାଇଁ ମୂଲ୍ୟାୟନ ଆରମ୍ଭ ହୋଇ କରୋନା ଯୋଗୁଁ ଲକଡାଉନ ହେବାରୁ ସ୍ଥଗିତ ରହିଥିଲା ।
ମେ ୨୦ରେ ଖାତା ଦେଖା ହେବ ବୋଲି ସ୍ଥିର ହୋଇଥିଲା, ହେଲେ ଅମ୍ପନ ବାତ୍ୟା ଯୋଗୁଁ ଏହାକୁ ଅନିର୍ଦ୍ଦିଷ୍ଟ କାଳ ପାଇଁ ସ୍ଥଗିତ ରଖାଯାଇଥିଲା । ଖାତାଦେଖାରେ ବାରମ୍ବାର ଏଭଳି ସମସ୍ୟା ଅଭିଭାବକ ଓ ଛାତ୍ରଛାତ୍ରୀଙ୍କ ଚିନ୍ତାର କାରଣ ପାଲଟିଥିଲା।
"ରେଜଲ୍ଟ ବାହାରିବାରେ ବିଳମ୍ବ ହୋଇଛି ସତ, କିନ୍ତୁ ଆଶା ଅଛି ଆମେ ଯେଉଁ ଭଳି ଭାବେ ଲେଖିଛୁ ତାକୁ ଆଧାର କରି ନମ୍ବର ଦେଇଥିବେ ଓ ରେଜଲ୍ଟ ଭଲ ହେବ," କହିଛନ୍ତି ପରୀକ୍ଷାର୍ଥୀ ସୁଚିସ୍ମିତା ବେହେରା ।
ଗତ ବର୍ଷ ୭୦.୭୮% ଛାତ୍ରଛାତ୍ରୀ ପାସ୍ କରିଥିଲେ । ଚଳିତ ବର୍ଷ ନୂଆ ପାଟର୍ଣ୍ଣରେ ପରୀକ୍ଷା ଦେଇଛନ୍ତି ଛାତ୍ରଛାତ୍ରୀ । ଉଭୟ ସବଜେକ୍ଟିଭ୍ ଓ ଅବଜେକ୍ଟିଭ୍ ବିଷୟରେ ୧୫ ମାର୍କ ଲେଖାଏଁ ରଖିଲେ ପାସ ହେବେ । ଏହାକୁ ନେଇ ବଢ଼ିଛି ପରୀକ୍ଷାର୍ଥୀଙ୍କ ଉତ୍କଣ୍ଠା ।
